हॉकी ने बदली युवराज की जिंदगी  
हॉकी खिलाड़ी ने कहा, हर किसी को समस्याएं होती हैं लेकिन इस पर निर्भर करता है कि आप उनसे कैसे निपटते हैं।
भारतीय हॉकी के युवराज की जिंदगी एशियाई चैम्पियंस ट्रॉफी से पहले इतनी आसान नहीं थी जिसे अभावों में रहकर खेल के लिए अपने जुनून को बनाए रखने में कई मुश्किलों का सामना करना पड़ा। मरीन लाइंस की चाल में बिजली के बिना गुजारा करने वाले युवराज वाल्मीकि की कहानी मर्म को छूने वाली है।  निरंजन हाउसिंग सोसायटी में इस 21 वर्षीय हॉकी खिलाड़ी के घर में जश्न का माहौल है। रिश्तेदारों, दोस्तों, पत्रकारों और शुभचिंतकों की भीड़ लगी है। यहां सुबह पहुंचने पर उसका नायकों की तरह स्वागत किया गया। ठाकरे परिवार ने उसका अभिनंदन किया तो महाराष्ट्र सरकार ने दस लाख रुपये इनाम की घोषणा की ।  युवराज ने पत्रकारों से कहा, हर किसी को समस्याएं होती हैं लेकिन इस पर निर्भर करता है कि आप उनसे कैसे निपटते हैं। मैंने कभी समस्याओं को हावी नहीं होने दिया। लोगों ने कदम कदम पर मेरी मदद भी की। वह अपने दोस्त बून डिसूजा और भारत के पूर्व कप्तान धनराज पिल्लै को इसका श्रेय देते हैं जिन्होंने एयर इंडिया में 2007 में उसकी प्रतिभा को पहचाना।